Mai multe avertizări de tip cod galben de viscol, ploi, vânt puternic și ninsori au fost emise duminică, 24 martie, de reprezentanții Administrației Naționale de Meteorologie (ANM).
Avertizarea este valabilă de duminică, 24 martie, de la ora 10:00, până luni, 25 martie, la ora 20:00.
Specialiștii ANM anunță că "În intervalul menționat, temporar va ploua local moderat cantitativ în centrul, sudul și estul teritoriului și se vor acumula cantități de apă de 10…15 l/mp, iar mai ales pe parcursul nopții de duminică spre luni (24/25 martie) în Muntenia, Dobrogea și sudul Moldovei pe arii restrânse 25…30 l/mp. Vor fi mai ales averse, însoțite izolat de descărcări electrice".
În zonele de munte vor fi precipitații pe parcursul zilei de duminică, iar apoi vor predomina ninsorile și se va depune un strat de zăpadă. Trecător vor fi și precipitații mixte, pe arii restrânse și în Transilvania și nordul Dobrogei.
Vântul va avea local și temporar intensificări, cu rafale în general de 40…50 km/h, iar în zona montană de 60…70 km/h.
O altă avertizare de cod galben de ninsori, vânt și viscol este valabilă de luni, 25 martie, ora 02:00, până luni, 25 martie, la ora 20:00.
Ninsorile vor predomina în Carpații Meridionali și în Carpații de Curbură, unde se va depune și un strat de zăpadă, local mai consistent.
Vântul va prezenta intensificări, cu viteze mai mari în zona înaltă (în general la peste 1700 m) unde rafalele vor depăși 80…90 km/h, viscolind ninsoarea și determinând reducerea vizibilității.
Pe parcursul zilei de luni (25 martie) în Dobrogea, estul Munteniei, sud-estul Moldovei, vestul și sudul Olteniei și în sudul Transilvaniei vântul va prezenta intensificări cu viteze în general de 55…65 km/h, mai anunță meteorologii.